बड़े भाई को लगता था घरवाले छोटे भाई को करते हैं 'ज्यादा पसंद' तो चाकू से गला काटकर कर दिया मर्डर  
जलन के कारण 28 वर्षीय व्यक्ति ने अपने ही छोटे भाई की हत्या की
अंबेडर नगर इलाके में अपने मां और भाई के साथ रहता था आरोपी
छोटे भाई को मां और रिश्तेदार करते थे ज्यादा पसंद
राजधानी दिल्ली में रिश्तों को तार-तार कर देने वाला एक मामला सामने आया है. यह घटना अंबेडकर नगर की है जहां एक व्यक्ति ने अपने ही सगे भाई की चाकू से गला रेत कर हत्या कर दी. पुलिस ने बताया कि अंबेडकर नगर के एक 28 वर्षीय व्यक्ति ने अपने छोटे भाई की हत्या सिर्फ इस वजह से कर दी की उसकी मां और रिश्तेदार भाई को ज्यादा पसंद करते थे. आरोपी को गिरफ्तार कर लिया गया और मामले की जांच शुरू कर दी. पुलिस ने बताया कि आरोपी अमित तिवारी पार्ट टाइम ड्राइवर का काम करता था. 
डीसीपी (पश्चिम) दीपक पुरोहित ने कहा, 'आरोपी ने 26 सितंबर को पश्चिमी दिल्ली के मोती नगर इलाके में अपने भाई आनंद तिवारी की चाकू से रेत कर हत्या कर दी.'  डीसीपी ने कहा कि तब से ही वह रडार पर था और पुलिस ने अब हत्यारे को गिरफ्तार कर लिया है. 
डीसीपी ने कहा कि आरोपी ने पूछताछ के दौरान बताया कि उसने अपने छोटे भाई को मारने का फैसला इसलिए किया क्योंकि उसे जलन होती थी कि उसकी मां और दूसरे रिश्तेदार उसे ज्यादा पसंद करते थे. आरोपी ने बताया कि हत्या वाले दिन उसका अपनी मां और भाई के साथ झगड़ा हुआ था, जिसके बाद उसने अपने भाई की हत्या कर दी. डीसीपी ने कहा कि हत्या में इस्तेमाल चाकू और आरोपी के खून से सने कपड़े बरामद कर लिए गए हैं.